На основу члана 207. став 2. Закона о социјалној заштити („Службени гласник РС”, бр. 24/11 и 117/22 – УС) и члана 42. став 1. Закона о Влади („Службени гласник РС”, бр. 55/05, 71/05 − исправка, 101/07, 65/08, 16/11, 68/12 − УС, 72/12, 7/14 − УС, 44/14 и 30/18 − др. закон),

Влада доноси

У Р Е Д Б У

О ИЗМЕНАМА И ДОПУНАМА УРЕДБЕ О НАМЕНСКИМ ТРАНСФЕРИМА У СОЦИЈАЛНОЈ ЗАШТИТИ

Члан 1.

У Уредби о наменским трансферима у социјалној заштити („Службени гласник РС”, бр. 18/16 и 38/21), у члану 1. после речи: „преноса средстава,” додају се речи: „обавеза достављања доказа”, а после речи: „за Републику Србију” додају се речи: „и иновативне услуге”.

Члан 2.

У члану 2. став 1. тачка 3. речи: „иновативне услуге и”, бришу се.

После тачке 3) додаје се тачка 4) која гласи:

„4) иновативне услуге”.

У ставу 3. речи: „у породицама” замењују се речима: „у природном окружењу”.

Члан 3.

У члану 3. став 1. речи: „за наредну буџетску годину”, бришу се.

После речи: „за текућу годину” додају се речи: „у оквиру раздела министарства надлежног за послове социјалне заштите”.

У ставу 2. после речи: „локалне самоуправе” додају се речи: „за услуге социјалне заштите, које по закону финансирају јединице локалне самоуправе”.

У ставу 3. речи: „као и висину средстава из става 2. овог члана по основу наменских средстава из члана 4. ове уредбе” бришу се.

Додаје се став 4, који гласи:

„Наменски трансфери за финансирање услуга из члана 2. ове уредбе додељује се јединицама локалне самоуправе на период до краја буџетске године.”.

Члан 4.

У називу члана 4. речи: „иновативних и”, бришу се, а после речи: „за Републику Србију” додају се речи: „и иновативне услуге”.

У ставу 1. речи: „тач. 2) и 3)” замењују се речима: „тач. 2)–4)”.

У ставу 2. речи: „иновативне и услуге социјалне заштите од посебног значаја за Републику Србију” замењују се речима: „услуге социјалне заштите од посебног значаја за Републику Србију и иновативне услуге”, а после речи: „за Републику Србију” додају се речи: „и иновативне услуге”.

У ставу 5. речи: „став 1. тачка 3)” замењују се речима: „став 1. тач. 3) и 4)”.

Члан 5.

У члану 5. став 3. мења се и гласи:

„Јединица локалне самоуправе из члана 2. став 1. тач. 3) и 4) којој се одобри наменски трансфер за услугу социјалне заштите од посебног значаја за Републику Србију или иновативну услугу, дужна је да ове услуге интегрише у одлуку о услугама из своје надлежности у наредној календарској години”.”

Став 4. брише се.

Члан 6.

У члану 6. став 1. алинеја трећа, речи: „из јединица локалне самоуправе” замењује се речима: „у јединицама локалне самоуправе”.

Члан 7.

У члану 8. став 1. речи: „иновативним и услугама социјалне заштите од посебног значаја за Републику Србију” замењују се речима: „услугама социјалне заштите од посебног значаја за Републику Србију и иновативним услугама”.

После става 1. додаје се нови став 2. који гласи:

„Министарство обавештава јединице локалне самоуправе о одобреним износима наменског трансфера из члана 3. ове уредбе најкасније до 20. марта за текућу годину.”.

Досадашњи ст. 2–4. постају ст. 3–5.

Досадашњи став 5, који постаје став 6. мења се и гласи:

„Међусобни односи између министарства и јединица локалне самоуправе из члана 2. ове уредбе ближе се уређује уговором којим се утврђују врсте услуга које се финансирају наменским трансферима, начин извештавања јединица локалне самоуправе о утрошку средстава, обавеза враћања средстава уколико наменски трансфер није реализован у складу са уговором, као и друге обавезе и питања од значаја за реализацију наменских трансфера. Уговори између министарства и јединица локалне самоуправе закључују се најкасније до 31. марта за текућу годину.”.

Досадашњи став 6. брише се.

Члан 8.

Члан 9. мења се и гласи:

„Члан 9.

Средства за наменске трансфере преносе се јединицама локалне самоуправе у року од 30 дана од дана достављања захтева за пренос средстава министарству и уговора о набавци услуга између јединица локалне самоуправе и пружаоца услуге, у висини уговорене цене услуге која је предмет набавке, а до висине средстава опредељених расподелом наменског трансфера за развој услуга социјалне заштите јединицама локалне самоуправе.

Јединице локалне самоуправе дужне су да средства пренета по основу наменских трансфера користе у складу са наменом за коју су одобрена.

По завршетку буџетске године јединице локалне самоуправе обавезне су да доставе министарству извештаје о утрошку наменских трансфера за претходну годину, а најкасније до 20. јануара текуће године.”.

Члан 9.

После члана 9. додаје се назив и чл. 10. и 11, који гласе:

„Достављање доказа о испуњености услова за пренос наменских средстава

Члан 10.

Јединице локалне самоуправе уз захтев за пренос средстава у обавези су да доставе доказ да изабрани пружалац услуге поседује важећу лиценцу за пружање услуге која је предмет уговора закљученог са јединицом локалне самоуправе, као и додатне доказе који се односе на пружаоца услуге у складу са Правилником којим се уређују ближи услови и стандарди за пружање услуга социјалне заштите.

Члан 11.

Министарство податке о одобреним наменским средствима јединицама локалне самоуправе објављује на свом сајту.”.

Члан 10.

Ова уредба ступа на снагу осмог дана од објављивања у „Службеном гласнику Републике Србије”.

05 Број: 110-1186/2026

У Београду, 12. фебруара 2026. године

В Л А Д А

|  |  |
| --- | --- |
|  | ПРЕДСЕДНИК  проф. др Ђуро Мацут |